
RAPORT COMUN 

asupra propunerii legislative privind utilizarea, conservarea şi protejarea solului


1. În conformitate cu prevederile art.95 din Regulamentul Camerei Deputaţilor, republicat, prin adresa nr. Pl-x 212/16 aprilie 2008, Comisia pentru agricultură, silvicultură, industrie alimentară şi servicii specifice şi Comisia pentru administraţie publică, amenajarea teritoriului şi echilibru ecologic au fost sesizate, spre dezbatere şi avizare, în fond, cu propunerea legislativă privind utilizarea, conservarea şi protejarea solului şi înregistrată cu numărul 24/18.04.2008  respectiv 26/2319/18.04.2008.



Pentru întocmirea raportului comun, Comisiile au analizat avizele primite de la Comisia juridică, de disciplină şi imunităţi, Comisia pentru buget, finanţe şi bănci, avizul Consiliului Legislativ, precum şi Punctul de vedere al Guvernului.

Propunerea legislativă reglementează înfiinţarea unei instituţii  „Administraţia Naţională a Resurselor de Sol“ , în subordinea Ministerului Agriculturii şi Dezvoltării Rurale şi, în acelaşi timp, în coordonarea Ministerului Mediului şi Pădurilor, ceea ce încalcă prevederile art. 117 alin. (2) din Consituţia României, republicată.

La dezbaterea proiectului de lege a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, domnul Dănuţ Apetrei, secretar de stat în Ministerul Agriculturii şi Dezvoltării Rurale. 

2. Potrivit prevederilor art. 75 alin. (1) din Constituţia României, republicată, şi ale art. 92  alin. (9) pct.1 din Regulamentul Camerei Deputaţilor, republicat, Camera Deputaţilor este  Cameră decizională. 


Senatul, în calitate de primă Cameră sesizată, a respins Pl-x 212/2008 în şedinţa din 9 aprilie 2008.


3. Propunerea legislativă face parte din categoria legilor ordinare, conform prevederilor art. 73 alin. (1) din Constituţia României, republicată.
4. La lucrări au fost prezenţi din partea Comisiei pentru agricultură, silvicultură, industrie alimentară şi servicii specifice 26  deputaţi din totalul de 27 deputaţi iar din partea Comisiei pentru administraţie publică, amenajarea teritoriului şi echilibru ecologic 31  deputaţi din totalul de 33 deputaţi.

5. În urma dezbaterii, în şedinţele din 8 aprilie respectiv 13 aprilie 2010, în temeiul art. 68 din Regulamentul Camerei Deputaţilor, republicat, Comisiile au propus, cu unanimitatea voturilor celor prezenţi, respingerea propunerii legislative privind utilizarea, conservarea şi protejarea solului

